Otto Freundlich

Otto Freundlich (1878–1943) var en tysk maler og billedhogger. Han var en av de første kunstnerne til å dyrke abstrakt kunst.

Freundlich var født en jødisk familie i Stolp i Pommern i Det tyske keiserriket (nå Słupsk i Polen) og startet ut med tannlegestudium før han bestemte seg for å satse på kunst. Han dro derfor til Paris i 1908 og slo seg ned i Montmartre, der han var nær Picasso, Braque og andre forgrunnsfigurer innen kunsten på den tid.

Han dro tilbake til Tyskland i 1914 og deltok i første verdenskrig som medisinsk soldat. Etter det ble han politisk aktiv som medlem av Novembergruppen. Han organiserte den første Dada-utstillingen i Köln i 1919 sammen med Max Ernst og Johannes Theodor Baargeld, og slo seg sammen med Abstraction-Création-gruppen i 1925.

Han var hovedsakelig i Frankrike fra 1925 av. Som jødisk kunstner ble han raskt erklært «entartet» av det nazistiske regimet i Tyskland, og verkene ble inndradd, og noen vist til spott og spe. Skulpturen «Der Neue Mensch» («Det nye mennesket») ble fotografert med vidvinkelobjektiv fra en ufordelaktig vinkel, og prydet plakatene for den store utstillingen i 1937. Skulpturen selv forsvant senere, og antas å ha blitt støpt om.

Da annen verdenskrig brøt ut, ble Freundlich arrestert og internert en tid av franske myndigheter. Picasso var blant dem som fikk ham fri, for en tid. Han ble arrestert igjen i 1943 og sendt til konsentrasjonsleiren Majdanek, hvor han ble henrettet samme dag som han ankom.

Referanser

Eksterne lenker 
 Biographic Details

Personer fra Słupsk
Tyske malere
Tyske billedhuggere
Modernisme
Entartet
Tyskere fra første verdenskrig
Tyskere fra andre verdenskrig
Tysk militærpersonell (Hæren i Keiserrike)
Fanger i tyske konsentrasjonsleire
Holocaustofre